Rodiny zavraždeného Jána Kuciaka a Martiny Kušnírovej sa nevzdávajú ani po prvostupňovom oslobodení Mariana Kočnera a jeho volavky Aleny Zsuzsovej, tvrdí v rozhovore pre SME Jánov otec Jozef Kuciak. Zmena v krajine, ktorá po vražde nastala, sa podľa neho už nedá zastaviť, aj keby Hlas zostavil so Smerom vládu.
Keď v septembri oslobodili Kočnera a Zsuzsovú, bola to pre vás emotívna chvíľa, vyšli ste z pojednávacej miestnosti a prosili médiá, aby vám dali čas. Ako ste sa s tým nakoniec vyrovnali?
Samozrejme, že som si potom ten rozsudok rozoberal v hlave a doteraz nerozumiem, ako senát mohol takýto rozsudok vyniesť. Po čase som sa s tým však zmieril. Obe rodiny sme sa zhodli na tom, že sa nevzdávame a bude sa pokračovať ďalej.
Ako sa vám čítalo odôvodnenie, kde súd hovoril, že Kočner aj Zsuzsová majú právo klamať a zároveň spochybňoval svedkov, ktorí vypovedali vo váš prospech?
Nie som právnik a nepoznám ich právnické kľučky, ale zarazilo ma, ako mohli v jednom prípade povedať, že komunikácia v Threeme je pravdivá, a v inom, že jej nemožno veriť. Spochybňujú Andruskóa, ktorý spontánne bez prípravy vypovedal hneď po zadržaní a, naopak, uznal výpovede obžalovaných, pri ktorých bolo vidieť, že si ich upravovali podľa toho, aké dôkazy mala polícia.